3.s.e.trin S Lukas 10,15,11-32 813 5 332 492 439/473 31

[3. s. efter Trinitatis fra anden række | Bibelselskabet](https://www.bibelselskabet.dk/3-s-efter-trinitatis-fra-anden-raekke)

[The Return of the Prodigal Son (x1991-90.1-.5) (princeton.edu)](https://artmuseum.princeton.edu/collections/objects/17579)

Godmorgen! I dag er det 3. søndag efter trinitatis.

Budskabet i dag er, at vi hører til! Vi er ikke bare fremmede gæster – vi er Guds børn og hører til Guds husstand, som vi skal høre i Paulus’ brev til Efeserne. Og evangeliet – lignelsen om den fortabte søn – fortæller noget om, hvordan det er, når Gud er far!

Lad os fejre gudstjeneste!

Giv mig ikke mirakler og undere

men giv mig øjne som kan se den kærlighed

der er større end vores evne til at leve i den. Amen

Prædiken

I begyndelsen af gudstjenesten læste jeg et stykke af det brev, apostelen Paulus engang skrev til den nye kristne menighed i byen Efesus i Grækenland. Han skrev: ”Så er I da ikke længere fremmede og udlændinge. I er de helliges medborgere og hører til Guds husstand”. Før I tiden havde de ikke hørt til. De var grækere og havde deres egen tro på de græske guder. Men nu var de blevet døbt. De hørte med. Som Guds husstand. Guds familie.

Når vi hører Paulus´ ord igen, så er de også til os.

Det bliver sagt til os: Du er ikke bare gæst i Guds hus. Du hører til her!

Vi hører hjemme her. Vi hører til Guds husstand.

Og lignelsen om den fortabte søn, som var evangeliet i dag, fortæller noget vigtigt om, hvordan der er der, hvor vi ikke bare er Guds gæster, men Guds børn!

Det er en familiehistorie om en far og hans to sønner.

De to sønner viste to forskellige sider af, hvordan det kan være at være menneske. De viste også, hvad der kan være på spil blandt brødre, når jalousi står i vejen for at ønske den anden det godt.

Den ene gjorde det hele forkert. Den anden gjorde det hele rigtigt. Og så alligevel! Og på den måde blev de henholdsvis et eksempel på skam og et eksempel på selvretfærdighed.

Den yngste søn spildte hele sin arv. Han brugte rub og stub på pjat og ballade. Til sidst sad han blandt svinene i laser og pjalter. Som et dyr.

Jeg håber ikke, at der er nogen af jer, der har prøvet at være helt derude, hvor han var. Men jeg tror de fleste af os har mærket skammen på et tidspunkt i vores liv. Når vi har svigtet andres tillid. Når vi virkelig har dummet os og ikke kan se en anden i øjnene. Når vi føler os som den største idiot i verden og er bange for, at andre skal vende os ryggen.

Den yngste søn vendte hjem. Han havde ikke andre steder at gå hen. Men han var helt bevidst om sin situation. Hele vejen hjem bed skammen i ham – mens han øvede sig i at sige til sin far: ”Jeg fortjener ikke længere at kaldes din søn”.

Med den ældste søn var det helt anderledes. Han var blevet hjemme. Han havde gjort alt det rigtige og havde levet op til sin fars forventninger.

Og jeg tror også godt, I kender ham – måske også inden i jer selv. Han havde ikke noget at skamme sig over. Til gengæld var han fuld af selvretfærdighed. Han følte sig højt hævet over sin lillebror. Så meget, at han ikke engang stod ved ham som bror, men omtalte ham som ”din søn dér”.

Men han havde en svaghed: Han var jaloux på sin lillebror. En jalousi, der tærede ham op indefra. ”Selvfølgelig holder far fest for *ham*”. Jalousi er en grim følelse, som kan bringe det allermest barnlige op i selv et ellers voksent og fornuftigt menneske – og splitte familier ad. Jeg kan fortælle historier fra min egen familie – og det tror jeg faktisk, at de fleste kan.

Den ældste søn ville ikke med ind til festen. Der ender historien. Vi kan så overveje hver især, hvordan historien ville fortsætte, hvis det var en af os, der var den ældste søn!

Den ene fortjente ikke længere at kaldes søn. Den anden havde tjent sin far i mange år. Den ene var fuld af skam. Den anden var fuld af selvretfærdighed og jalousi. Men faderen kaldte dem begge to for ”min søn. Mit barn”. Han elskede den søn, som han troede, han havde mistet, men som kom hjem. Og han elskede den søn, der havde været hjemme hele tiden.

Når vi også hører til Guds husstand, så betyder det, at vi i Gud har en far, der både elsker os, når vi har sat alt over styr og skammer os over os selv – og ikke fortjener noget som helst – og når vi trodsigt og selvretfærdigt mener, at vi fortjener meget mere eller bliver ædt op af jalousi.

Vi ved ikke, om den ældste bror til sidst gik med til festen for sin bror. Men vi ved, hvor svært det er at slippe selvretfærdigheden og bare glæde os når andre slipper lettere end fortjent!

Men gad vidst, hvordan det egentlig var for den yngste søn? Han havde gjort sig til ét med skammen. Hvordan skulle han slippe den? Hvordan skulle han holde op med at bebrejde sig selv – hvordan skulle han turde tro på, at hans fars kærlighed var så stor, at han virkelig var tilgivet og genindsat som søn i sin fars hus?

Jeg spørger, fordi jeg har mødt mange mennesker, der skammer sig så meget, eller stiller så store krav til sig selv, at de faktisk ikke kan tage imod det, når de hører ordene om Guds tilgivelse – fordi de ikke kan tilgive sig selv og er deres egen hårdeste dommer!

De kan simpelthen ikke tro på at det er sandt og klynger sig i stedet til deres rolle som en, der gør det hele forkert.

Fotokunstneren Duane Michals må have tumlet med de samme spørgsmål – og have fundet et svar – som også bliver mit svar i dag. Han har lavet en billedserie på 5 billeder om en søn, der kommer hjem, hvor han viser, hvor svært det var for den yngste søn.

1.Han kommer hjem til sin fars hus. Han står i døren. Strippet for alt. Hudløs i sin skam. Bogstavelig talt nøgen.

2.Hans far rejser sig fra avisen for at tage imod den søn, han troede han havde mistet for altid. Men sønnen kan ikke tage imod sin fars omfavnelse. Tværtimod skammer han sig endnu mere, fordi hans far ikke møder ham med de bebrejdelser, han har fortjent, men med kærlighed!

3.Uligheden mellem dem er for stor. Mellem den kærlige og den skamfulde. Mellem far og søn. Så faderen knapper sin skjorte op. Som om han med sit nøgne bryst vil vise sin egen sårbarhed. Men sønnen krykker endnu mere sammen. Skamfuld over sin nøgenhed og alle sine svigt. Som om han snarere forventer at blive slået. Straffet – som han fortjener!

4.Så tager faderen resolut sit eget tøj af. Han klæder sin søn på. Ikke festdragt, ring og sko på fødderne som i lignelsen – men skjorte og bukser.

5.Påklædt kan sønnen endelig tage imod sin fars omfavnelse. Skammen er taget fra ham. Med tøjet er han igen blevet iklædt værdighed. Han er søn af huset. Han hører til husstanden. Så meget, at det på det sidste billede næsten ikke er til at se, hvem der er far og hvem der er søn!

Men hvad med faderen?

Han skammer sig ikke over sin nøgenhed. Den får ikke *ham* til at miste sin værdighed. Han er ikke selvretfærdig eller fylder sin søn med bebrejdelser. Han er stadig den samme kærlige far, der rejste sig fra stolen for at omfavne sin søn, da han endelig kom hjem.

Sådan er Gud i følge fotografen Duane Michals. Som en far, der klæder sig nøgen for at klæde sin søn på. Som en far, der gør sig til ét med os for at vi skal blive ét med ham!

Sådan er Gud. Det var det, Jesus fortalte med sin lignelse. Når vi skammer os og ikke fortjener at kaldes hans søn. Når vi er selvretfærdige og synes vi har fortjent det bedre – så kalder Gud os stadig for ”mit barn”, ”min søn”, ”min datter”.

Og det kan vi regne med, fordi Jesus ikke bare sagde det. Han gjorde det også. Som en far, der klæder sig nøgen for at tage skammen fra sit fortabte barn – sådan gav Gud afkald på sin himmelske overmagt og blev et menneske i verden. Han blev en af os. Og sådan døde Jesus på korset – nøgen – strippet for alt.

Og derfor skal vi ikke leve med skammen – vi skal heller ikke leve med selvretfærdigheden eller jalousien - men vi skal leve som frie mennesker – kærlige mennesker – glade mennesker – mennesker, der ikke krykker sammen i skam eller vender sig fra hinanden i vrede – men som tør rejse sig og se hinanden i øjnene. Som mennesker, der ved, at de gør mange ting forkert – og som ved, at det ikke får Gud til at opgive os.

Vi hører også til hans husstand. Amen